Thomas Jensen (S), 2014-01-14:
Når man hører Venstres ordfører, får det mig til at ville minde Venstres ordfører og resten af Venstre om, at man skal vurderes på de ting, man gør, når man har magten.
Og i forhold til at holde styr på dansk økonomi må jeg nok sige, at fortiden skræmmer, når det kommer til partiet Venstre.
Dengang krisen var sat ind, hævede Venstre og Konservative med støtte fra Dansk Folkeparti og andre skatter og afgifter for dansk erhvervsliv for 22 mia. kr. hvert evige eneste år.
Det var midt i en stor international økonomisk krise og med det resultat, at 130.000 privatansatte danskere blev sendt hjem med en fyreseddel.
Det er de resultater, som Venstre har præsteret, og som jeg bare lige synes vi skal huske på sådan en dag som i dag, hvor vi vedtager noget i fællesskab, og hvor vi med regeringens stemmer sørger for at puste et opsving i gang i Danmark.
For det lovforslag, vi behandler her i dag, udspringer jo af finanslovsaftalen for 2014 med Venstre og Konservative, og de tre finanslove under den her regering er jo blevet til med den økonomiske krise som sådan et baggrundstæppe.
Heldigvis kan vi nu fornemme, at der er et stemningsskifte på vej i dansk økonomi.
Nu skal man selvfølgelig passe på med at oversælge det budskab og afblæse krisen, for det var jo sådan, at hr. Lars Løkke Rasmussen allerede helt tilbage i 2011 afblæste krisen og satte to streger under facit og sagde, at nu havde han løst problemet.
Men vi står stadig væk i en økonomisk krise, selv om vi kan øjne en fremgang derude.
Og det er den spirende fremgang, som det her lovforslag også skal være med til at understøtte.
For når verden opleves usikker, skal vi holde styr på økonomien.
Vi skal styrke vores fælles velfærd, og vi skal sikre, at folk får uddannelse nok, og vi skal også give gode rammer til virksomhederne, så de har gunstige rammebetingelser, sådan at de kan skabe helt nye arbejdspladser.
Det er på den baggrund, at vi med finansloven for 2014 har besluttet at fremrykke en del af de lettelser af skatter og afgifter, som vi allerede besluttede med skattereformen i 2012 og vækstplanen i 2013.
Når vi vælger at fremrykke de her planlagte lettelser af skatter og afgifter, er det både for at understøtte danske virksomheder i det gryende opsving og samtidig for at sikre, at lønmodtagere med lave og almindelige lønninger får mere ud af at gå på arbejde.
Helt konkret bruger vi omkring to tredjedele af de lettelser, der er heri, målrettet på mennesker, som hver dag knokler på et arbejde til en almindelig eller en lav løn.
Det drejer sig om de lettelser, som vi fremrykker fra skattereformen fra 2012, hvor vi forhøjer beskæftigelsesfradraget.
Det gavner mennesker med helt almindelige lønninger som f.eks. håndværkere, industriarbejdere og SOSU-assistenter og frisører.
Som noget nyt giver vi enlige mødre og enlige fædre et ekstra beskæftigelsesfradrag oveni, som får fuld virkning fra 2014.
Det betyder, at en enlig mor eller en enlig far vil få tredoblet sit beskæftigelsesfradrag, hvilket giver en større gevinst ved at være i arbejde, så færre bliver låst fast i arbejdsløshed.
Fra vækstplanen fra 2013 fremrykker vi en række afgiftslettelser, så de allerede gælder fra 2014.
For at sikre de især små og mellemstore virksomheder bedre likviditet, fremrykker vi forhøjelsen af skattekreditten for forskningsog udviklingsaktiviteter i virksomhederne, og vi fremrykker de længere momskreditter for små virksomheder.
For at fjerne bl.a. administrative byrder og dermed sikre lavere produktionsomkostninger i danske virksomheder, fremrykker vi nedsættelsen af energiafgifterne på alle brændsler til proces, og de bliver nedsat til EU's minimumsafgiftssatser.
Derudover afskaffer vi den vægtbaserede emballageafgift.
Og endelig, for at skabe sikre forhold for selvstændige erhvervsdrivende, indfører vi et fradrag for selvstændiges syge- og arbejdsskadeforsikring, og det fremrykkes også til at træde i kraft her i 2012.
Vi gør det med et håb om, at det vil være med til at give et skub til en fornyet optimisme i virksomhederne, så vi får skabt de fornødne arbejdspladser, som lønmodtagere uden arbejde har så stor brug for.
Men regeringens arbejde for at skabe bedre produktivitet og dermed bedre konkurrenceevne og dermed nye arbejdspladser stopper ikke med det her lovforslag.
Når Produktivitetskommissionen har afsluttet sit arbejde her ud på senvinteren, er det jo oplagt, at vi også ser på de gode forslag, der kom fra fagfolkene, sådan at vi også kan bruge dem til at skabe vækst og arbejdspladser i Danmark.
Socialdemokraterne støtter naturligvis dette lovforslag.